Grumoord op baba in die Vrystaat(Foto: Goldfields Crime & Traffic Updates/Facebook) Waarskuwing: Die inligting in die berig is grafies van aard en nie geskik vir sensitiewe lesers of kinders nie. Die polisie ondersoek ŉ saak van moord ná die liggaam van ŉ baba, vermoedelik drie maande oud, met meswonde aangetref is. Verskeie liggaamsdele word vermis. Die eienaars van ŉ huis in Bronville, ŉ informele nedersetting in Welkom in die Vrystaat, het Vrydagoggend omstreeks 06:00 op die liggaam van ŉ onbekende baba in hul erf afgekom. Die polisie is ontbied en daar is bevind dat die babadogtertjie minstens vier meswonde in haar rug opgedoen het. Haar kop, regterarm en linkerbeen is met ŉ skerp voorwerp afgesny en verwyder. Die eienaars van die huis voer aan hulle herken nie die babatjie nie en die bure en informante in die gemeenskap is ook versoek om die polisie te help om die verdagte op te spoor. ŉ Saak van moord is aanhangig gemaak vir verdere ondersoek. Speurder-sers. Hennita Motaung van Bronville-polisie kan gekontak word by 072 124 0441 of 057 910 9928.